BEGRUNDELSE

Punkt 28 i den interinstitutionelle aftale af 17. maj 2006 mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning[1] giver mulighed for gennem en fleksibilitetsmekanisme at anvende Den Europæiske Fond for Tilpasning til Globaliseringen (EGF) med et årligt loft på 500 mio. EUR ud over lofterne i den finansielle rammes relevante udgiftsområder.

Betingelserne for EGF-støtte er fastsat i Europa-Parlamentets og Rådets forordning (EF) nr. 1927/2006 af 20. december 2006 om oprettelse af Den Europæiske Fond for Tilpasning til Globaliseringen[2].

RESUMÉ AF ANSØGNINGEN OG ANALYSE

Nøgledata:

EGF-referencenummer EGF/2012/000

Europa-Kommissionen Teknisk bistand

Administrationsudgifter: budget i EUR 1 120 000

Administrationsudgifter i % (loft: 0,35 %) 0,22 %

I henhold til artikel 8, stk. 1, i forordning (EF) nr. 1927/2006 kan den del, der svarer til 0,35 % af det årlige maksimale beløb, som EGF råder over, hvert år stilles til rådighed til teknisk bistand på Kommissionens initiativ.

Teknisk bistand, der skal finansieres, og fordeling af de anslåede omkostninger

1. Støtten vil blive anvendt til udgifter som omhandlet i artikel 8, stk. 1 og 4, og artikel 9, stk. 2, i forordning (EF) nr. 1927/2006, jf. nedenstående.

2. Monitorering: Kommissionen indsamler oplysninger om de ansøgninger, der er modtaget og betalt, og de foranstaltninger, der er foreslået og gennemført, og ajourfører og offentliggør en papirudgave af de statistiske oplysninger om EGF inklusive data til og med slutningen af 2012. Omkostningerne anslås til 20 000 EUR.

3. Oplysning: Den hjemmeside om EGF[3], som Kommissionen har oprettet inden for sit område om beskæftigelse, sociale anliggende og inklusion, og som den skal forvalte i henhold til artikel 9, stk. 2, i forordning (EF) nr. 1927/2006, ajourføres og udvides regelmæssigt, og alle nye elementer oversættes til samtlige EU-sprog. Der vil blive trykt oplysningsmateriale, og EGF’s årsberetning vil blive udarbejdet, oversat, trykt og distribueret. Derved sikres der større generel opmærksomhed om EGF, og synlig­heden øges bl.a. gennem produktionen af en video om en række EGF-sager, der for nyligt er blevet gennemført og afsluttet. EGF vil blive omtalt i forskellige publika­tioner fra Kommissionen og i dennes audiovisuelle aktiviteter. Omkostningerne i forbindelse med disse punkter anslås til 200 000 EUR.

4. Oprettelse af en videnbase: Kommissionen fortsætter sit arbejde med at etablere standardprocedurer for EGF-ansøgninger og deres behandling, som gør det muligt at forenkle fremtidige ansøgninger og behandle dem hurtigere, og det bliver nemmere at trække rapporter ud til forskellige formål. Omkostningerne anslås til 60 000 EUR.

Kommissionen etablerer og rationaliserer en database, der skal indeholde tal og oplysninger i forbindelse med EGF-sager, herunder om arbejdstagere, foran­staltninger og resultater. Omkostningerne anslås til 60 000 EUR.

Kommissionen indsamler også oplysninger om tidsforløbene i forbindelse med afskedigelserne i medlemsstaterne, især i henhold til Rådets direktiv 98/59/EF af 20. juli 1998 om tilnærmelse af medlemsstaternes lovgivninger vedrørende kollektive afskedigelser[4]; omkostningerne anslås til 60 000 EUR.

5. Administrativ og teknisk støtte : EGF's ekspertgruppe af kontaktpersoner, der har ét medlem fra hver medlemsstat, afholder to møder budgetteret til i alt 70.000 EUR .

6. Herudover tilrettelægger Kommissionen netværkssamarbejde og udveksling af god praksis mellem medlemsstaterne, således at deltagere med erfaring i anvendelsen af EGF kan lære af og rådgive andre. Dette netværkssamarbejde omfatter to seminarer. De samlede omkostninger anslås til 250 000 EUR.

7. Evaluering: Kommissionen iværksætter forberedelsen af den endelige evaluering af EGF ved hjælp af kontrakt med en ekstern konsulent, som evaluerer EGF-sagerne, når de afsluttes inden for de næste to år, og som fokuserer på forvaltningssystemer, deltagere i foranstaltningerne og resultater. Omkostningerne for det første år af denne indledende evaluering anslås til 400 000 EUR, som vil omfatte ca. 32 sager, der skal evalueres, så snart de endelige rapporter modtages af Kommissionen.

Punkter || Skønnet antal || Anslåede omkostninger (EUR) || Samlede omkostninger (EUR)

Monitorering || 1 || 20 000 || 20 000

Oplysningsaktiviteter || Diverse || Diverse || 200 000

Etablering af en videnbase || 3 || 60 000 || 180 000

Administrativ og teknisk støtte: møder i EGF's ekspertgruppe af kontaktpersoner || 2 || 35 000 || 70 000

Administrativ og teknisk støtte: netværksarbejde om implementeringen af EGF || Diverse || Diverse || 250 000

Evaluering: Indledende casestudier || 32 || 12 500 || 400 000

Samlede anslåede udgifter || || 1 120 000

Finansiering

8. Det samlede årlige budget til EGF er på 500 mio. EUR. I henhold til artikel 8, stk. 1, i forordning (EF) nr. 1927/2006 kan 0,35 % af dette beløb, (dvs. 1 750 000 EUR) hvert år stilles til rådighed til teknisk bistand på Kommissionens initiativ. I øjeblikket er hele beløbet for 2012 stadig til rådighed; der er endnu ikke blevet afsat noget beløb til teknisk bistand.

9. Det foreslåede bidrag til teknisk bistand på Kommissionens initiativ i 2012 er på 1 200 000 EUR. Når dette beløb er blevet tildelt, vil der stadig være 630 000 EUR til rådighed til eventuelle yderligere behov senere på året.

10. Under hensyn til den maksimale EGF-støtte i henhold til artikel 8, stk. 1, i forordning (EF) nr. 1927/2006 og mulighederne for omfordeling af bevillinger foreslår Kommissionen at anvende EGF til at dække hele det ovennævnte beløb, der opføres under udgiftsområde 1a i den finansielle ramme.

11. Med dette forslag om anvendelse af EGF indleder Kommissionen den forenklede trepartsprocedure, jf. punkt 28 i den interinstitutionelle aftale af 17. maj 2006, for at sikre, at budgetmyndighedens to parter er enige i, at det er nødvendigt at anvende fonden, og kan tilslutte sig det beløb, der anmodes om. Kommissionen opfordrer den af budgetmyndighedens to parter, som på rette politiske niveau først når til enighed om udkastet til forslaget om anvendelse af fonden, til at underrette den anden part og Kommissionen om sine hensigter. Hvis den ene af budgetmyndighedens to parter ikke kan give sin tilslutning, indkaldes der til et formelt trepartsmøde.

12. Kommissionen forelægger særskilt en anmodning om overførsel for at få specifikke forpligtelsesbevillinger opført på budgettet for 2012, jf. punkt 28 i den interinstitutionelle aftale af 17. maj 2006.

Kilder til betalingsbevillinger

13. Bevillingerne fra EGF-budgetposten vil blive anvendt til at dække beløbet på 1 120 000 EUR, som er nødvendigt i forbindelse med teknisk bistand.

Forslag til

EUROPA-PARLAMENTETS OG RÅDETS AFGØRELSE

om anvendelse af Den Europæiske Fond for Tilpasning til Globaliseringen i henhold til punkt 28 i den interinstitutionelle aftale af 17. maj 2006 mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning (EGF/2012/000 TA 2012 - teknisk bistand på Kommissionens initiativ)

EUROPA-PARLAMENTET OG RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde,

under henvisning til den interinstitutionelle aftale af 17. maj 2006 mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning[5], særlig punkt 28,

under henvisning til Europa-Parlamentets og Rådets forordning (EF) nr. 1927/2006 af 20. december 2006 om oprettelse af Den Europæiske Fond for Tilpasning til Globaliseringen[6], særlig artikel 8, stk. 2,

under henvisning til forslag fra Kommissionen[7], og

ud fra følgende betragtninger:

(1) Den Europæiske Fond for Tilpasning til Globaliseringen (EGF) blev oprettet med henblik på at yde supplerende støtte til afskedigede arbejdstagere, som er ramt af konsekvenserne af gennemgribende strukturelle ændringer i verdenshandelsmønstrene, og hjælpe dem med at vende tilbage til arbejdsmarkedet.

(2) Den interinstitutionelle aftale af 17. maj 2006 giver mulighed for at anvende EGF inden for et årligt loft på 500 mio. EUR.

(3) I henhold til forordning (EF) nr. 1927/2006 kan 0,35 % af det årlige maksimale beløb hvert år stilles til rådighed til teknisk bistand på Kommissionens initiativ. Kommissionen foreslår derfor, at der ydes en støtte på 1 120 000 EUR.

(4) EGF bør følgelig anvendes til at yde teknisk bistand på Kommissionens initiativ —

VEDTAGET DENNE AFGØRELSE:

Artikel 1

Inden for rammerne af Den Europæiske Unions almindelige budget for regnskabsåret 2012 stilles der et beløb til rådighed fra Den Europæiske Fond for Tilpasning til Globaliseringen (EGF) på 1 120 000 EUR i forpligtelses- og betalingsbevillinger.

Artikel 2

Denne afgørelse offentliggøres i Den Europæiske Unions Tidende.

Udfærdiget i Bruxelles, den

På Europa-Parlamentets vegne På Rådets vegne

Formand Formand

[1] EUT C 139 af 14.6.2006, s. 1.

[2] EUT L 406 af 30.12.2006, s. 1.

[3] http://ec.europa.eu/egf

[4] EFT L 225 af 12.8.1998, s. 16.

[5] EUT C 139 af 14.6.2006, s. 1.

[6] EUT L 406 af 30.12.2006, s. 1.

[7] EUT C […], […], s. […].